Regering doen eierdans oor petrolprysNomvula Mokonyane. Foto: GCIS Met openbare ontevredenheid oor die petrolprys wat toeneem, het die kabinet vanoggend by monde van die minister van kommunikasie, Nomvula Mokonyane, al wat leef en beef vir die situasie geblameer, maar geweier om hul eie bydrae tot die probleem te erken. Terwyl die DA-LP Manny de Freitas tereg uitgewys het dat ŉ derde van die brandstofprys te wyte is daaraan dat die regering heeltyd die brandstofheffing opstoot, het Mokonyane eerder die skuld op die internasionale olieprys en die verswakkende rand geplaas. Toe sy vanuit die parlementêre perskorps gevra is wat die invloed van die brandstofheffing op die petrolprys, en regeringsbeleid op die waarde van die rand is, het sy die vrae geïgnoreer en omseil. Sy het wel die voorstel van haar eie party, die ANC, dat die brandstofheffing gevries moet word, as “oningelig” uit die water geskiet, maar die kabinet versoek dat maatskappye “so ŉ bietjie moet wag” voor hulle prysverhogings wat op die verhoogde petrolprys volg aan verbruikers deurgee. Die regering meen ook dit sal goed wees as die ekonomie kan groei, maar doen geen stappe aan die hand oor hoe dit binne huidige regeringsbeleid gaan gebeur nie. Sonder om besonderhede te verskaf oor hoe dit moet gebeur, het Mokonyane ook gevra dat die private sektor met die regering moet saamwerk om die lot van armes te verlig. Hoewel die regering kennelik tans geen planne het betreffende die verhoogde brandstofprys nie, het Mokonyane armes daaraan herinner dat daar tans ŉ proses is om die hoeveelheid voedselsoorte wat van BTW vrygeskeld is, op te stoot van die huidige syfer van 19 af, wat verligting sal bring as dit eendag afgeloop is.